પગના ચીરાઓ માટે ‘જાત્યાદિ ધૃત’ ખૂબ જ ઉપયોગી ઔષધ છે. રાત્રે પગ પર અથવા તો જ્યાં ચીરાઓની તકલીફ હોય ત્યાં બરાબર ઘસીને લગાડી દેવું. સવારે હુંફાળા ગરમ પાણીથી પગને સાફ કરી નાખવા. આમ કરવાથી પગમાં પડેલા ચીરાઓમાં રૂઝ આવી જાય છે. આ ઉપરાંત, દેશી મીણનો ઉપચાર પણ ખૂબ જ ઉપયોગી પુરવાર થયો છે. ગાંધીને ત્યાંથી મધમાખીનું મીણ લાવી તેને ગરમ કરવું. જેટલું મીણ હોય તેનાથી છ ગણું દિવેલ એમાં ઉમેરી દેવું. આથી સરસ મલમ તૈયાર થઇ જશે. આ મલમ પણ ઉપરની રીત પ્રમાણે લગાડવાથી વાઢિયા ઝડપથી મટે છે. વાઢિયાની સમસ્યા સાથે જેમને પોતાની ચામડી રુક્ષ – બરછટ લાગતી હોય તેમણે જમ્યા પછી બે ચમચી ઘી ગરમ દૂધ સાથે પી જવું. કેટલાકને એકલું ઘી ભાવતું નથી હોતું, તેવા લોકો ભાતમાં ખાંડ અને ઘી નાખીને છેલ્લે ખાઈ શકે છે.